डिविलियर्स की आतिशी पारी से रॉयल चैलेंजर्स जीते  
डिविलियर्स ने नाबाद 54 रन बनाए। वहीं पठान ने सिर्फ चार गेंद में तीन चौकों की मदद से 12 रन बनाए।
द. अफ्रीकी बल्लेबाज एबी डिविलियर्स के नाबाद अर्द्धशतक और पांचवें विकेट के लिए असद पठान के साथ 52 रन की नाबाद साझेदारी की बदौलत रॉयल चैलेंजर्स बेंगलुरू ने इंडियन प्रीमियर लीग में पदार्पण कर रही कोच्चि टस्कर्स केरल को छह विकेट से हरा दिया।  डिविलियर्स ने 40 गेंद में एक चौके और पांच छक्के की मदद से नाबाद 54 रन बनाए। वहीं पठान ने सिर्फ चार गेंद में तीन चौकों की मदद से 12 रन बनाए। बेंगलुरू को आखिरी 12 गेंद में 13 रन की जरूरत थी लेकिन पठान ने 19वें ओवर में ही आर विनय कुमार को तीन चौके जड़कर टीम को आठ गेंद बाकी रहते जीत दिला दी।  इससे पहले, कोच्चि ने ब्रेंडन मैकुलम और वीवीएस लक्ष्मण के बीच पहले विकेट की धमाकेदार साझेदारी की बदौलत पांच विकेट पर 161 रन बनाए। मैकुलम ने 32 गेंद में 45 और लक्ष्मण ने 29 गेंद में 36 रन की पारी खेली। कोच्चि के नौ ओवर में 80 रन बन गए थे।  टॉस जीतकर पहले बल्लेबाजी के कप्तान महेला जयवर्धने के फैसले को सही साबित करते हुए दोनों अनुभवी बल्लेबाजों ने चौकों-छक्कों की बौछार लगा दी। कोच्चि के छह ओवर में 61 रन बन गए थे।  इसके बाद, हालांकि नियमित अंतराल पर विकेट गिरने से रन गति पर अंकुश लगा। हरफनमौला रविंदर जडेजा ने 16 गेंद में दो चौकों और एक छक्के की मदद से 23 रन की नाबाद पारी खेली।  मैकुलम ने पारी के दूसरे ही ओवर में ऑस्ट्रेलियाई तेज गेंदबाज डर्क नानेस को दो चौके और एक छक्का जड़कर 16 रन ले लिए। दोनों सलामी बल्लेबाजों ने विश्व कप में स्टार रहे भारतीय गेंदबाज जहीर खान को छोड़कर किसी को नहीं बख्शा।